L'Ajuntament de Bétera aprova el Pressupost General de 2019
15 de abril de 2019

Divendres passat, 12 d'abril, a les 13.00 hores l'Ajuntament de Bétera va celebrar un ple extraordinari per a debatre i aprovar de manera inicial el Pressupost General i la Plantilla de Personal de 2019.

Els comptes per a este exercici van tirar avant amb els 10 vots a favor dels partits de l'equip de govern (Compromís, PSOE i Assemblea Bétera Ciutadana) i l'abstenció del regidor no adscrit, Pedro Gallén. El PP, Mas Camarena-CUBE i C’s van optar per votar en contra.

Tal com va explicar el regidor d'Hisenda, Enric Álvarez (Compromís), el total d'ingressos previstos per a l'any 2019 ascendeix a un total de 20.858.637,84 euros amb un augment respecte a l'any 2018 de 582.757,70 euros, la qual cosa representa un 2,87% en termes percentuals.

Els ingressos per operacions corrents, impostos, taxes i preus, transferències corrents i ingressos patrimonials, sumen 20.820.637,84 euros, la qual cosa suposa un increment respecte a l'exercici anterior de 594.757,70 euros el que representa un augment d'un 2,94% .

D'altra banda, el capítol de despeses ascendeix a la mateixa quantitat que el dels ingressos, tal com marca la llei, dels quals 19.593.277 euros aniran destinats a operacions corrents (despeses de personal, béns i serveis financers, transferències de capital i fons de contingència), la qual cosa suposa un increment d'1.205.642,14 euros, un augment del 6,56% en termes percentuals.

En 2019 les despeses de personal ascendeixen a 9,178.158 euros, el 44% del total del Pressupost, un 8,6% més que en 2018. Este increment és degut a l'augment retributiu dels empleats públics i al fet que s'ha dotat al pressupost de 2019 dels imports corresponents a plans d'ocupació, escoles taller, etc. La resta de les despeses del Pressupost, 9.155.711 euros, un 43,89% del total anirà destinat a despeses en béns i serveis per a l'atenció al ciutadà.

El capítol d'inversions reals aconsegueix en 2019 1.227.360 euros que aniran destinats al cementeri, la renovació de carrers, la xarxa de clavegueram o a l'enllumenat de la urbanització el Paternero, encara que tal com va explicar el regidor d'Hisenda, “per a poder invertir hi ha altres mecanismes com les Inversions Sostenibles que no estan ací plasmades”.

Valoracions de l'oposició

Després de l'explicació objectiva i detallada del Pressupost de 2019, va arribar el torn de les intervencions dels partits de l'oposició.

La primera a prendre la paraula va ser la portaveu del PP, Elia Verdevío, qui va anunciar el vot en contra del seu partit i va criticar que el ple anara extraordinari, que se celebrara fóra de termini i que no hagen sigut participatius, “arribem a final de la legislatura que acaba com va començar, decebent i fent el contrari a la que deien quan estaven en l'oposició, no complint ni una de les seues promeses. Estem segurs que els responsables serem els del PP que portàvem 12 anys governant, o també la falta de personal, acumulació de treball dels funcionaris, i altres excuses vàries. La veritat és que han tingut 4 anys per a demostrar que podien governar per a tots, que podien fer-ho millor, que podien canviar les coses, però la realitat ha sigut diferent”.

El regidor d'Hisenda, Enric Álvarez (Compromís), va assumir que els pressupostos s'han presentat tard, però va lamentar que els populars no hagen presentat cap al·legació que se cenyisca al pressupost i només hagen presentat valoracions polítiques, “ha sigut una intervenció previsible, estem en campanya, però no m'ha fet ni una sola proposta, ni una critica a les partides”.

Mas Camarena-CUBE també va dir no al compte general. El portaveu del grup, Salvador Beltrán, va lamentar que no hi haguera hagut ni un “gest cap a les urbanitzacions” i va insistir que els pressupostos “van en una línia molt conservadora, molt grisa, molt poc atrevida, amb molt poques propostes i pel que respecta a nosaltres, pràcticament un zero”.

La regidor de C’s Eva Martínez, també va votar en contra i va sol·licitar al govern que prorrogara els pressupostos de 2018 i no aprovara els de 2019 davant la proximitat de les eleccions. Una proposta que va ser durament criticada pel regidor d'Hisenda, “vosté sap el que suposa funcionar amb uns pressupostos prorrogats? hi ha partides que són indefinides i unes altres que no, per la qual cosa ens veiem obligats a aprovar modificació rere modificació per a cobrir les necessitats diàries. Seria una irresponsabilitat no aprovar-los, qualsevol govern que governe ha de fer-ho fins a l'últim dia, i l'últim dia és el 26 de maig”.

El regidor no adscrit, Pedro Gallén, va optar per l'abstenció per a afavorir l'aprovació del Pressupost General de 2019, però va criticar la gestió i alguns dels incompliments, “els he donat moltes oportunitats i no ho lamente, però han de saber que els veïns donen i lleven la confiança” i va afegir que l'obligació del govern és proposar un pressupost i l'oposició exigir el seu compliment i avaluar la gestió, “mai podran dir que els vaig impedir aprovar el seu pressupost, però la responsabilitat és únicament seua”, va concloure.